text: Slæbebåd ved at kæntre to gange
  28 juni 2012 kl. 13.28
  Slæbebåden Skuld fra Fredericia var ved at kæntre to gange efter sammenstøddet med en bore-rig uden for havnen i Esbjerg, hvor riggen skulle bugseres til reparation.
  - Det så kritisk ud, siger indsatsleder Niels Holm, Esbjerg Brand & Redning, som på et tidspunkt overvejede at evakuere sine folk, da besætningen ikke var sikre på, at skibet ville holde sig oven vande.
  
  Hul i siden
  Slæbebåden, som havde et stort hul i siden, fik hurtigt slagside. Brandvæsenet rekvirerede ekstra pumper.
  - Da vi fik mere pumpekapacitet, blev skibet stabiliseret, fortæller Niels Holm.
  
  Krængede igen
  Dykkere blev sendt for at lappe hulle i slæbebådens skrog. Det lykkedes i første omgang, men efter et par timer bedgyndte båden at krænge mere og mere til styrbords side.
  - Vi har lige hentes vore personlige ting, fortæller Kim Jürgensen, som arbejder på slæbebåden, som ejes af firmaet Svitzer.
  
  Var nede i skibet
  Han er helt forpustet, da TV SYD taler med ham.
  - Vi har jo været helt nede i skibet - og den begyndte at krænge mere og mere.
  
  Ærgerligt
  Sammenstøddet skete uden for havneindløbet. Hovedmotoren satte ud på Skuld, som ramte den store bore-rig, som var under bugsering til Esbjerg. Der blev slået et stort hul i siden.
  - Heldigvis kom vi da alle sikkert i land. Det andet er jo bare materielt, selv om det er ærgerligt nok, siger Kim Jürgensen.
  
  Fire bore-rigge
  Esbjerg Havn har i disse dage hele fire bore-rigge liggende. Den ene er færdigrepareret - og skulle faktisk være bugseret ud af havnen ved morgenens højvande. Men på grund af vejrudsigten for Gorm-feltet blev afsejlingen udskudt i 12 timer. Så indtil i morgen ligger fire af de kæmpe-store rigge i havnen og lige udenfor.
  